hotchpotch/miracl-hf-unified huggingface dataset:
Hell Ride
Hell Ride on Larry Bishopin ohjaama yhdysvaltalainen toimintaelokuva vuodelta 2008.
Elokuva esitettiin Sundancen elokuvajuhlilla, ja se kuuluu tuottajan Quentin Tarantinon nimeä kantavaan sarjaan ”Quentin Tarantino Presents”.
Kriitikko Arto Pajukallio arveli, että Tarantinon kädenjälki näkyy elokuvassa ja on tuottanut onnistuneen lopputuloksen, jota hän luonnehti ”prätkäeksploitaation ironiseksi pastissiksi” ja prätkäwesterniksi. Musiikki sai kiitosta suorastaan mestarillisena. Kokonaisuutena elokuva on kriitikon näkemyksen mukaan lajityyppiin kohdistuvan kunnianosoituksen ja parodian rajamailla.
Suomela (täsmennyssivu)
Suomela voi tarkoittaa seuraavia:
Heartbreaker (Dionne Warwickin albumi)
Heartbreaker on yhdysvaltalaisen laulaja Dionne Warwickin studioalbumi vuodelta 1982.
Tuottajina ovat toimineet Barry Gibb, Karl Richardson ja Albhy Galuten. Kaksi viimeksi mainittua ovat yhtiöstä Karlbhy Productions.
Levy-yhtiö on Arista Records. LP-levyn luettelotunnus Euroopassa on 204 974 ja C-kasetin 404 974. Albumin jakelusta on huolehtinut Ariolan yhtiöryhmä ja Yhdistyneessä kuningaskunnassa Polygram Record Operations Ltd.
Boneroo Horns:
Jousiryhmän sopimuksesta on vastannut Gene Orloff.Äänittäjän apulaiset:
Äänityslaitteistoon on kuulunut MCI'n JH-556-konsoli ja kaksi JH-24/24 nauhakonetta sekä JH-45 Synchonizersit.
Projektin koordinointi:Euroopassa kannen painatuksen on tehnyt Länsi-Saksan Güterslohissa Mohndruck Graphische Retriebe GmbH (Sonopress). Takannen kuvassa Dionne Warwick poseeraa mustan kissan kanssa.
Blues News -lehdessä albumi on luokiteltu mustan artistin laulamaksi massaviihteeksi ja sitä on verrattu Jimmy Ruffinin albumiin "Sunrise", jonka teossa Gibbin veljekset ovat myös olleet mukana. Albumia pidetään kuitenkin laulullisesti ja sävellyksiltään pitkään aikaan lähempänä Warwickin 1960-luvun parhaita aikoja. Laulajan omaa panosta albumilla pidetään esim. tuottajia tärkeämpänä. Neljä plussaa saaneen levyn parhaina kappaleina on mainittu "Just One More Night", "I Can't See Anything But You", "All the Love in the World" ja "Heartbreaker". Samassa lehdessä (s. 25) julkaistussa, Lontoossa ilmestyvän Blues & Soul –lehden listassa Top American Soul Albums "Heartbreaker" (Arista 9609) on ehtinyt pudota sijalle 52 edellisen ollessa 47 eikä Top 75 -singlelistalla ole enää noteerauksia.
Valinorin Kaksi Puuta
Valinorin Kaksi Puuta eli Telperion ja Laurelin ovat J. R. R. Tolkienin kirjoissa kaksi valoa hohtavaa puuta, jotka toivat valon Valinoriin muinaisina aikoina ja joiden viimeisestä kukasta ja hedelmästä luotiin Kuu ja Aurinko.
Melkorin tuhottua Kaksi Valoa, Illuinin ja Ormalin, Yavanna, kasvien vala loi Kaksi Puuta, hopeisen Telperionin ja kultaisen Laurelinin, Valinorin uudeksi valon lähteeksi. Puut kasvoivat Ezelloharin mäellä.
Noldorin ensimmäinen kuninkaan, Finwën, poika, Fëanor, täytti niiden valolla luomansa jalokivet, Silmarilit. Myöhemmin Melkor hyökkäsi hämähäkkien esi-äidin, Ungoliantin, avulla Valinoriin. Ungoliant imi kaiken valon Puista ja täytti ne myrkyllään. Yavanna onnistui kuitenkin pelastamaan Telperionin viimeisen kukan ja Laurelinin viimeisen hedelmän luoden näistä Kuun ja Auringon. Mutta todellinen Puiden valo säilyi vain Silmarilien sisällä.
Laurelinin kaltaisia puita ei Ardassa koskaan kasvanut. Mutta kun haltiat rakastivat kovasti Telperionia, Yavanna loi Tirionin kaupunkiin puun, joka muistutti kovasti Telperionia, mutta se ei hohtanut valoa. Puulle annettiin nimi Galathilion ja sen siemenistä kasvoi monia samankaltaisia puita, joista yksi, Celeborn, istutettiin Tol Eressëaan.
Toisella Ajalla yksi Celebornin vesa lahjoitettiin Númenorin asukkaille. Tuosta vesasta kasvoi Nimloth, Númenorin Valkoinen Puu. Mutta Sauronin aiheuttaman korruption seurauksena kuningas Ar-Pharazôn kaatoi sen. Isildur onnistui pelastamaan yhden Nimlothin hedelmistä. Tästä saivat alkunsa Gondorin Valkoiset Puut.
Bo Carter
Armenter ”Bo Carter” Chatmon (30. kesäkuuta 1892 Bolton, Mississippi – 21. syyskuuta 1964 Memphis, Tennessee) oli yhdysvaltalainen blues-muusikko. Hän oli yksi Mississippi Sheiksin jäsenistä. Yhtyeessä soittivat myös hänen veljensä Lonnie (viulu) ja Sam Chatmon (basso). Mississippi Sheiks oli eräs 1920-luvun lopun ja 1930-luvun alun suosituimmista kielisoitinyhtyeistä Yhdysvalloissa.
Chatmon tunnetaan seksuaalisia kielikuvia sisältäneistä levytyksistään kuten ”Banana in Your Fruit Basket”, ”Pin in Your Cushion” ja ”Your Biscuits Are Big Enough for Me”. Suurin osa Chatmonin omista levytyksistä on sooloesityksiä, joissa hän laulaa ja säestää itseään kitaralla. Hän oli ensimmäinen joka levytti bluesklassikko ”Corrine, Corrinan” (vuonna 1928).
Päätösvaltaisuus
Kokouksen tai toimielimen päätösvaltaisuus on seurausta laillisesta koollekutsumisesta ja riittävästä läsnä olevasta edustavuudesta. Jotkin kokoukset ovat laillisesti koollekutsuttuina päätösvaltaisia yhdenkin päättäjän läsnä ollessa, mutta yleisin vaatimus on, että päättäjistä tulee olla läsnä vähintään puolet.
Tuomioistuimesta puhuttaessa käytetään termiä tuomionvoipa.
Ménakan piiri
Ménakan piiri () on paikallishallintoalue Malin Gaon alueella. Se sijaitsee maan kaakkoisosassa Saharan ja Sahelin siirtymäalueella. Piirin pinta-ala on 79 685 neliökilometriä. Asukkaita on 56 100 henkeä (vuonna 2009). Piirin tilalle ollaan vuonna 2016 perustamassa Ménakan aluetta.
Ménakan piiri rajoittuu pohjoisessa Kidalin alueeseen, idässä ja etelässä Nigeriin sekä lännessä Gaon alueen Ansongon ja Gaon piireihin. Pinnanmuodostukseltaan se on suurten vadien pohjois-eteläsuunnassa halkomaa hiekkaista tasankoa. Vuotuinen sademäärä on noin 200 millimetriä.
Piirin hallinnollinen keskus on Ménaka. Sen lisäksi siihen kuuluvat Alatan, Andéramboukanen, Inekarin ja Tidermènen kunnat. Kyliä on viisi ja paimentolaisryhmiä 65. Asukkaat ovat tuaregeja, hausoja, songhaita ja fulbeja.
Seudun pääelinkeino on karjanhoito. Kotieläimiä ovat vuohet, lampaat, kamelit, aasit ja naudat. Lisäksi harjoitetaan maanviljeyä, kaupankäyntiä ja käsityöammatteja. Matkailu alueelle on lähes olematonta.
Mário Bližňák
Mário Bližňák (s. 6. maaliskuuta 1987 Trenčín, Tšekkoslovakia) on slovakialainen jääkiekkoilija, joka edustaa KHL-joukkue HC Slovan Bratislavaa. Hän on pelipaikaltaan keskushyökkääjä. Melko pienikokoisen Bližňákin vahvuudet ovat kovassa työntekomoraalissa, asenteessa ja joukkuepelaamisessa. Hänen heikkoudet ovat lähinnä fyysisissä ominaisuuksissa. Bližňák on aiemmin pelannut kuusi NHL:n runkosarjaottelua Vancouver Canucksissa tehden yhden maalin.
Bližňák on HK Dubnican kasvatti. Hän voitti kaudella 2003–2004 alle 18-vuotiaiden sarjan maali- ja pistepörssin tehoilla 25+26=51. Hän pelasi joukkueessa ensimmäiset miesten pelinsä 17-vuotiaana kaudella 2004–2005. Vancouver Canucks varasi hänet seitsemännellä kierroksella 205. pelaajana .
Kaudeksi 2005–2006 Bližňák siirtyi Pohjois-Amerikkaan WHL-juniorisarjaan Vancouver Giantsiin ja voitti WHL:n mestaruuden. Seuraavalla kaudella hän voitti Memorial Cupin ja oli joukkueen kolmanneksi paras pistemies tehoilla 1+5=6 Michal Řepíkin ja Milan Lucicin jälkeen.
John Ruddy
John Thomas Gordon Ruddy (s. 24. lokakuuta 1986 St. Ives, Englanti, Britannia) on englantilainen jalkapallomaalivahti, joka edustaa Englannin Valioliigassa pelaavaa Norwich Cityä.
Ruddy nimettiin Englannin joukkueeseen jalkapallon EM-kilpailuihin 2012, vaikkei hän ollut pelannut yhtään maaottelua. Hän joutui kuitenkin jäämään pois joukkueesta murrettuaan sormensa harjoituksissa. Ruddy debytoi maajoukkueessa 15. elokuuta 2012 Italiaa vastaan.
Atthides
Atthides (monikko; yksikössä Atthis; tai ) olivat attikalaisia annaaleja eli aikakirjoja, jotka kokosivat yhteen Attikan eli käytännössä antiikin Ateenan historiaan liittyviä tietoja, usein varhaisista ajoista aina niiden kirjoitusaikaan saakka. Teokset olivat eräänlaisia historiallisia tutkielmia, jotka pyrkivät kokoamaan ja säilyttämään historiallista aineistoa, vanhoja perinteitä ja dokumentteja, joita oli saatavilla piirtokirjoituksissa ja muuna aineistona.
Tällaisia "Atthis"-nimisiä paikallishistorioita kirjoittivat useat kirjailijat 400–200-luvuilla eaa. Heihin viitataan tutkimuskirjallisuudessa usein nimellä "atthidografit". Atthidografit käsittelivät muun muassa Ateenan valtiomuodon historiaa ja esittivät sen kehityksestä samalla omia teorioitaan, kysyen esimerkiksi, kuka perusti Ateenan demokratian ja kuinka kauan kukin valtiomuoto kesti.
Aristoteleen koulukunnan teos "Ateenan valtiomuoto" vaikuttaa käyttävän useita atthidografien teoksia lähteenään historiallisille yksityiskohdille. Muuten "Atthis"-teoksista on säilynyt vain katkelmia, joita on voitu verrata "Ateenan valtiomuodon" sisältöön.
Seuraavat atthidografit tunnetaan nimeltä:Pausanias käytti myöhemmin nimeä "Atthis" oman teoksensa "Kreikan kuvaus" Attikaa käsittelevästä osasta.
Ménaka
Ménaka on maalaiskunta ja sen keskuskylä sekä Ménakan piirin hallinnollinen keskus Malin Gaon alueella. Se sijaitsee Saharan ja Sahelin siirtymäalueella 320 kilometriä Gaosta itään. Kunnassa on 20 700 asukasta (vuonna 2009).
Ménakan kunnan pinta-ala on 21 000 neliökilometriä. Se rajoittuu pohjoisessa Ménakan piirin Tidermènen ja idässä Inekarin sekä Anderamboukanen kuntiin, etelässä Nigeriin ja lännessä Ansongon piiriin. Kuntaan kuuluu kolme kylää ja 18 paimentolaisryhmää. Asukkaat ovat tuaregeja, songhaikieltä puhuvia dawsahakeja ja hausoja.
Seudun pääelinkeino on paimentolaisuuteen perustuva karjanhoito. Kotieläimiä ovat vuohet, lampaat, kamelit, aasit ja naudat. Lisäksi harjoitetaan maanviljelyä, kaupankäyntiä ja käsityöammatteja.
Kunnassa on 27 alkeiskoulua, yksi madrasa ja kaksi yläkoulua. Terveysasemia on viisi.
Andéramboukane
Andéramboukane on Malissa Gaon alueen Ménakan piirissä sijaitseva maalaiskunta ja sen keskuskylä. Se sijaitsee Saharan ja Sahelin siirtymäalueella 90 kilometriä Ménakasta kaakkoon. Kunnassa on 18 700 asukasta (vuonna 2009).
Anderamboukanen kunnan pinta-ala on 12 500 neliökilometriä. Se rajoittuu lännessä Ménakan ja pohjoisessa Inekarin kuntiin sekä idässä ja etelässä Nigeriin. Kuntaan kuuluu yksi kylä ja 16 paimentolaisryhmää. Asukkaat ovat tuaregeja, hausoja ja arabeja.
Seudun pääelinkeino on paimentolaisuuteen perustuva karjanhoito. Kotieläimiä ovat lampaat, vuohet, naudat, aasit, kamelit ja hevoset. Lisäksi harjoitetaan pienimuotoista maanviljelyä, kaupankäyntiä ja käsityöläisammatteja.
Kunnassa on seitsemän alkeiskoulua ja keskuskylässä myös yläkoulu. Terveysasemia on kolme.
Andéramboukanessa järjestetään joka toinen vuosi tuaregien kulttuurifestivaali.
Dominik Graňák
Dominik Graňák (s. 11. kesäkuuta 1983 Havířov, Tšekkoslovakia) on tšekkiläis-slovakialainen jääkiekkopuolustaja, joka edustaa KHL-joukkue Dynamo Moskovaa. Melko pienikokoisen ja taitavan Graňákin vahvuudet ovat luistelussa, pelinäkemyksessä ja syöttöpelissä. Hänen heikkoudet ovat pienen koon vuoksi vahvuudessa.
Graňák on HK Dukla Trenčínin kasvatti. Hän siirtyi juniorina HC Slavia Prahaan, jossa pelasi vuodet 2001–2007.
Graňák on edustanut Slovakiaa MM-kilpailuissa yhdeksän kertaa peräkkäin vuosina 2004–2012. Vuoden 2009 turnauksessa hän oli Slovakian tehokkain puolustaja tehoilla 1+1=2 Andrej Sekeran kanssa.
Standardivetyelektrodi
Standardivetyelektrodi on elektrodi, jota käytetään yleisenä vertailuelektrodina määritettäessä sähköisen kennon elektrodipotentiaalia proottisissa liuottimissa. Standardivetyelektrodin standardielektrodipotentiaaliksi E(H/H) on sovittu 0 V kaikissa lämpötiloissa. Elektrodin absoluuttisen elektrodipotentiaalin arvo poikkeaa kuitenkin nollasta ja sen arvoksi on laskettu 4,44±0,002 V 25 °C lämpötilassa.
Standardivetyelektrodi koostuu lasisesta ulkokuoresta, jonka sisällä on katalyyttinä toimiva hienojakoisella platinalla päällystetty platinalevy. Platinalevy on yhteydessä liuokseen, jossa protonien eli vetyionien aktiivisuus on 1 mol/dm. Elektrodin läpi kuplitetaan vetykaasua yhden baarin paineella. Tällöin reaktio, jonka standardipotentiaaliksi on sovittu 0 V, on
Tobias Stephan
Tobias Stephan (s. 21. tammikuuta 1984 Zürich, Sveitsi) on sveitsiläinen jääkiekkomaalivahti, joka edustaa NLA-joukkue HC Servette Genèveä.
Stephan on Kloten Flyersin kasvatti. Hän kuitenkin pelasi ensimmäisen pääsarjatason ottelunsa Nationalliga A:n EHC Churissa kaudella 2001–2002. Stephanin tulokaskauden päätteeksi Dallas Stars varasi hänet NHL:n varaustilaisuudessa toisen kierroksen alkupäässä. Stephan siirtyi takaisin Kloteniin, jossa pelasi vuoteen 2006 asti.
Kaudeksi 2006–2007 Stephan siirtyi Dallasin organisaatioon. Hän vietti koko kauden seuran farmijoukkueessa AHL-liigan Iowa Starsissa. Kaudella 2007–2008 Stephan pelasi ensimmäisen ottelunsa NHL:ssä, viettäen kuitenkin muutoin koko kauden AHL-liigassa. Seuraavalla kaudella hän pelasi kymmenen ottelua Dallasissa, Marty Turcon varamaalivahtina.
Stephan palasi Sveitsiin kaudella 2009–2010 ja siirtyi HC Servette Genèven joukkueeseen.
Stephan on edustanut Sveitsin maajoukkuetta useissa kisoissa. Hän pelasi alle 18-vuotiaiden MM-kisoissa 2001 ja 2002, joista ensimmäisissä hän voitti hopeaa. Nuorten MM-kisoissa Stephan on pelannut 2003 ja 2003. Aikuisten kisoissa Stephan pelasi ensimmäistä kertaa vuonna 2010, ja on tämän jälkeen edustanut maataan 2011 ja 2012.
Alata
Alata on maalaiskunta Gaon alueen Ménakan piirissä Malissa. Sen keskuspaikka Tedjerit (Tedjarett, Teguerert) sijaitsee Saharan ja Sahelin siirtymäalueella 120 kilometriä Ménakasta pohjoiseen. Kunnassa on 2 900 asukasta (vuonna 2009).
Alatan kunnan pinta-ala on noin 7 000 neliökilometriä. Se rajoittuu etelässä Ménakan piirin Tidermènen ja idässä Inekarin kuntiin, lännessä Gaon piiriin ja pohjoisessa Kidalin alueeseen. Maisemaa leimaavat tasangot, hiekkadyynit, kukkulat, kalliorinteet ja laaksot.
Alue on puoliaavikkoa. Lyhyen sadekauden aikana sataa keskimäärin 100–200 millimetriä. Vesistöt ovat vadeja ja sadekauden jälkeen kuivuvia lampia. Ainoa pysyvä lampi on Sahène. Suolaisella arolla kasvaa heiniä ja pensaita. Eläinkuntaan kuuluu šakaaleja ja hyeenoita.
Alatan kunta on erotettu Tidermènestä vuonna 2001. Se käsittää 16 paimentolaisryhmää. Asukkaat ovat tuaregeja.
Seudun pääelinkeino on paimentolaisuuteen perustuva karjanhoito. Kotieläimiä ovat naudat, lampaat, vuohet, aasit, hevoset ja kamelit. Lisäksi harjoitetaan hyvin pienimuotoista maanvijlelyä, kaupankäyntiä ja käsityöläisammatteja.
Kunnassa toimii yksi alakoulu. Alueella liikkuu kiertävä sairaanhoitaja apulaisineen. Vesihuolto käsittää kaksi kaivoa ja kaksi porakaivoa. Teguerertissa, Infalfalanessa ja Sahenissa on aidattomat torialueet.
Panagiótis Pikramménos
Panagiótis Pikramménos (, s. 26. heinäkuuta 1945 Ateena, Kreikka) on kreikkalainen tuomari. Hän toimi Kreikan pääministerinä 16. toukokuuta ja 20. kesäkuuta 2012 välisen ajan.
Pikramménos valmistui Ateenan saksalaisesta koulusta () vuonna 1963. Ateenan yliopistossa hän luki lakia ja valmistui vuonna 1968. Pikramménos työskenteli tämän jälkeen lakimiehenä Ateenassa ja Lontoossa. Hän suoritti maisterin tutkinnon julkisoikeudessa Pariisin II yliopistossa (). Pikramménos työskenteli Kreikan hallinto-oikeudessa vuodesta 1976 lähtien ja vuonna 1981 hänestä tuli hallinto-oikeuden varatuomari. Heinäkuussa 2009 hänet nimitettiin hallinto-oikeuden puheenjohtajaksi.
Kreikan toukokuun 2012 parlamenttivaalien jälkeisten hallitusneuvottelujen epäonnistuttua, nimitettiin Pikramménos Kreikan väliaikaiseksi pääministeriksi. Hän vannoi virkavalansa 16. toukokuuta. Pikramménos oli maan 184. pääministeri ja hän johti väliaikaishallitusta, jonka ainoa tehtävä oli järjestää uudet parlamenttivaalit. Vaalit pidettiin 17. kesäkuuta. Pikramménoksen väliaikaishallitus astui virkaansa 17. toukokuuta. Uudet vaalit voittanut Uusi demokratia -puolueen Antónis Samarás seurasi Pikramménosta pääministerinä 20. kesäkuuta.
Tidermène
Tidermène on maalaiskunta ja sen keskuspaikka Gaon alueen Ménakan piirissä Malissa. Se sijaitsee Saharan ja Sahelin siirtymäalueella 80 kilometriä Ménakasta pohjoiseen. Kunnassa on 5 800 asukasta (vuonna 2009).
Tidermènen ja siitä erotetun Alatan kunnan yhteispinta-ala on 11 304 neliökilometriä. Kunta rajoittuu pohjoisessa Ménakan piirin Alatan, idässä Inekarin ja etelässä Ménakan kuntiin sekä lännessä Ansongon piirin Talatayeen. Kunta käsittää kuusi paimentolaisryhmää. Asukkaat ovat tuaregeja.
Tärkein elinkeino on karjanhoito. Kotieläimiä ovat kamelit, vuohet, lampaat, aasit ja naudat. Lisäksi harjoitetaan maanviljelyä, kaupankäyntiä ja käsityöläisammatteja. Kunnassa on neljä koulua ja kaksi terveysasemaa.
Greatest Video Hits
Greatest Video Hits on Mötley Crüen DVD vuodelta 2003. Se sisältää yhtyeen kaikki siihen asti julkaisemat musiikkivideot, myös sensuroimattomina versioina. Mukana on myös Nikki Sixxin sekä Tommy Leen haastattelu, jossa he kertovat videoiden kuvauksista, sekä niihin liittyvistä tapauksista. Kokoelma sisältää myös mainittujen lisäksi kolme piilotettua (ja myös hieman heikkolaatuisempaa) videota, "Shout At The Devil '97" (albumilta Generation Swine), "Take Me To The Top" sekä "Public Enemy #1" (albumilta Too Fast for Love). Näiden videoiden olemassaolosta ei mainita DVD:n takakannessa, tai valikoissa. Kaksi viimeksi mainittua ovat epävirallisesti yhtyeen ensimmäisiä videoita. Ne on kuvattu yhtyeen keikalla yhdellä kameralla hyvin todennäköisesti vuosien 1981-1982 välisenä aikana, ja ennen tätä DVD-julkaisua niistä on voinut nähdä pätkiä ainakin yhtyeen ensimmäisellä kotivideolla, Uncensored.
Bonus videot / vaihtoehtoiset versiot
Inekar
Inekar on maalaiskunta ja sen keskuspaikka Gaon alueen Ménakan piirissä Malissa. Se sijaitsee Saharan ja Sahelin siirtymävyöhykkeellä 80 kilometriä Ménakasta itään. Kunnassa on 8 700 asukasta (vuonna 2009).
Inekarin kunnan pinta-ala on 35 205 neliökilometriä. Se rajoittuu etelässä Ménakan piirin Anderamboukanen sekä lännessä Ménakan, Tidermènen ja Alatan kuntiin, pohjoisessa Kidalin alueeseen ja idässä Nigeriin. Alue on hiekkadyynien peittämää tasankoa, jota halkovat Assakareyn, Azawakin ja Tissiwaghin kuivuneet jokilaaksot.
Kuntaan kuuluu Inekarin kylä sekä kymmenen paimentolaisryhmää. Asukkaat ovat songhaikieltä puhuvia dawsahakeja, eri ryhmiin kuuluvia tuaregeja sekä fulbeja.
Seudun pääelinkeino on karjanhoito. Kotieläimiä ovat vuohet, lampaat, kamelit, aasit ja naudat. Lisäksi harjoitetaan hyvin pienimuotoista maanviljelyä, käsityöammatteja ja kaupankäyntiä. Kunnassa on neljä koulua.
Sortavalan Laulujuhlat
Sortavalan Laulujuhlat järjestetään Sortavalassa, Itä-Karjalassa, Venäjällä. Juhlat ovat kansainvälinen kulttuuritapahtuma, jonka pitopaikka on Vakkosalmen laululava.
Kun Sortavala sijaitsi Suomeen 1812–1940 kuuluneella alueella, järjestettiin laulujuhlat 1896, 1906, 1926 ja 1935. Laulujuhlista 1926 valmistettiin äänetön lyhyt dokumenttielokuva "Sortavalan laulujuhlat", mutta on sittemmin kadonnut. Kalevalan 100-vuotislaulujuhlien merkeissä tapahtuma oli 1935, jolloin osanottajia ja vieraita saapui kaikkiaan 25 000. Samassa yhteydessä paljastettiin Alpo Sailon veistämä runonlaulaja Petri Shemeikan patsas. Juhlista myös tehtiin Suomi-Filmin tuottama lyhyt dokumenttielokuva "Sortavalan laulujuhlat" eli "Juhliva Sortavala" ohjaajana Topo Leistelä.
Viidennet, Venäjällä ensimmäiset Sortavalan Laulujuhlat olivat 2012 ja kuudennet järjestettiin 2015.
Crazy Lixx
Crazy Lixx on hair metal/hard rock -yhtye, joka on kotoisin Malmöstä Ruotsista. Yhtye on perustettu vuonna 2002 ja se on julkaissut neljä studioalbumia: Loud Minority (2007), New Religion (2010), Riot Avenue (2012) ja Crazy Lixx (2016).
Lumikellot
Lumikellot ("Galanthus") on narsissikasvien heimoon ja "Asparagales"-lahkoon kuuluva suku. Lumikellot ovat myrkyllisiä.
Lumikellojen uloimmat kolme kehälehteä ovat pitempiä kuin sisemmät kehälehdet. Sisemmissä kehälehdissä on yleensä vihreä kuvio. Lumipisarat ("Leucojum"), aiemmin kevätkellot, muistuttavat lumikelloja.
Kevytjalkine
Kevytjalkine, tai paljasjalkakenkä, on ohutpohjainen jalkine, joka suojaa jalkaa, mutta ei tue sitä. Kevytjalkineilla käveleminen tai juokseminen muistuttaa paljain jaloin liikkumista erityisesti silloin, kun jalkineiden kantapää on samalla tasolla päkiän kanssa. Kevytjalkineita valmistetaan työ-, vapaa-aika- ja urheilukäyttöön sisällä ja ulkona eri vuodenaikoina.
Kevytjalkineilla liikkuminen saattaa olla terveellisempää kuin paksupohjaisten ja tuettujen kenkien käyttö, sillä kevytjalkineella käveleminen vahvistaa jalkaa, vähentää polviin kohdistuvaa rasitusta sekä sallii jalkaterän ja varpaiden olla luonnollisessa asennossa.
Zaleukos
Zaleukos (; n. 660 eaa.) oli antiikin kreikkalainen lainsäätäjä, joka oli kotoisin Lokroi Epizefyrioista Suur-Kreikasta. Hänen sanotaan laatineen kreikkalaisen maailman ensimmäisen kirjoitetun lakikokoelman, lokroilaisen lain.
Antiikin aikaisen kertomuksen mukaan lokroilaiset pyysivät Delfoin oraakkelilta apua heidän keskuudessaan vallinneeseen laittomuuteen. Saatuaan käskyn muodostaa itselleen lait, he antoivat tehtävän Zaleukokselle, joka oli paimen ja orja (tosin myöhemmän version mukaan hyvää sukua). Zaleukos sanoi saaneensa lakinsa unessa Athenelta.
Zaleukoksen lait olivat yksinkertaiset mutta ankarat. Tässä niitä on verrattu Drakonin lakeihin. Lokroilaiset pitäytyivät lakeihin pitkään ja tulivat tunnetuksi tästä. Lakien eräs uusi piirre oli se, että rangaistukset oli määritetty suoraan laissa, sen sijaan että ne olisi määrätty vasta oikeudenkäynnin aikana. Lait käsittelivät myös mm. omistamista, siirtokuntien asuttamista sekä ylellisyysveroja, kieltäen esimerkiksi laimentamattoman viinin nauttimisen muutoin kuin lääkinnällisistä syistä.
Lakien asettamisen jälkeen lokroilaiset säätivät, että jos joku ehdottaa uusia lakeja tai muutoksia vanhoihin, hänen tulee astua neuvoston eteen köysi kaulansa ympärillä. Jos neuvosto äänestää hänen ehdotustaan vastaan, hänet kuristetaan saman tien.
Eräs Zaleukoksen laeista kielsi ketään kuolemanrangaistuksen uhalla astumasta neuvoston kokoussaliin aseistettuna. Kerrotaan, että Zaleukos erehtyi kuitenkin itse tekemään näin, kun kaupunki oli sodassa. Kun hänelle huomautettiin asiasta, hän heittäytyi omaan miekkaansa sanoen, että lakia tulee puolustaa. Myös Kharondaan kuolemasta kerrotaan samanlaista tarinaa, ja Zaleukos sekoitetaan usein häneen.
Zaleukokseen on joskus viitattu Pythagoraan oppilaana, mutta tämä on anakronistista. Timaios Lokrilainen kielsi Zaleukoksen historiallisuuden kokonaan, mutta tälle ei ole perusteita.
Vuoden tulokas (SHL)
Swedish Hockey Leaguen vuoden tulokkaana () palkitaan vuosittain nuori pelaaja neljästä ehdokkaasta. Se jaettiin ensimmäisen kerran kaudella 1989–1990. Palkinnon saaja on voinut olla myös SHL:ssä ("Elitserien" vuoteen 2013) läpimurron tehnyt pelaaja ja hänellä on voinut olla jo täyden SHL-kauden verran kokemusta, kuten Daniel Larssonilla, Victor Hedmanilla ja Johan Larssonilla. Kaudella 2011–2012 tanskalaismaalivahti Frederik Andersen oli kaikkien aikojen ensimmäisenä ulkomaalaispelaajana ehdolla palkinnon saajaksi.
Kharondas
Kharondas (; 500-luku eaa.) oli antiikin kreikkalainen lainsäätäjä, joka oli kotoisin Katanesta Sisiliasta.
Kharondaan tarkkaa ajoitusta ei tunneta. Hänet on joskus esitetty Pythagoraan (n. 580-504 eaa.) oppilaana, mutta varmuudella tiedetään vain, että hän eli ennen Anaksilas Rhegionlaista (n. 494-476 eaa.), sillä hänen lakinsa olivat käytössä Rhegionissa ennen kuin kyseinen tyranni hylkäsi ne.
Kharondaan lait oli alun perin kirjoitettu runosäkeinä. Katanen lisäksi myös muut Sisilian ja Suur-Kreikan khalkislaiset siirtokunnat ottivat ne käyttöönsä. Aristoteles arvosti Kharondaan lakeja ennen kaikkea siksi, että ne olivat täsmällisemmin ilmaistu kuin myöhemmät lait. Hän sanoo, etteivät lait olleet muuten erityisen huomionarvoiset, paitsi sikäli, että ne rankaisivat väärästä valasta.
Tarinaa, jonka mukaan Kharondas surmasi itsensä astuttuaan epähuomiossa neuvoston kokoukseen aseistettuna, päätyen näin rikkomaan omia lakejaan, kerrotaan myös Zaleukoksesta ja Diokles Syrakusalaisesta. Lakien katkelmat, jotka Johannes Stobaios ja Diodoros Sisilialainen laittavat Kharondaan nimiin, ovat myöhäisempää uuspythagoralaista alkuperää.
Päätie 1 (Ahvenanmaa)
Päätie 1 on Ahvenanmaalla kulkeva tie, joka alkaa Maarianhaminasta ja päättyy Eckeröön. Tien pituus on 32 kilometriä.
Tie alkaa Maarianhaminan sairaalan läheisyydessä olevasta liikenneympyrästä, josta saa alkunsa myös Päätie 2 ja Päätie 3. Ensin tie sivuaa Maarianhaminan keskukseen kuuluvat Klintenin ja Västra Klintenin kaupunginosat jonka jälkeen se ylittää Svibyvikenin ja saapuu Flygfältsvägenin liikenneympyrään. Flygfältsvägenin liikenneympyrän jälkeen tie jatkuu kilometrin verran ohittaen sen jälkeen Bursfjärdenin, Bursfjärdenistä tie jatkaa luoteeseen päin ja sivuaa Maarianhaminan lentoaseman sen eteläpuolelta. Sivuutuksen jälkeen tie jatkuu ohittaen Gottbyn kylän sen pohjoispuolelta. Gottbyn ohitettua tie jatkuu noin 7 kilometriä kunnes se kohtaa Kantatie 40:n risteyksen, tämän osuuden aikana tie sivuaa Långträskin järven.
Kantatie 40:n risteyksen sivuutuksen jälkeen tie jatkuu vähän matkaa, kohtaa Hammarlandin kuntakeskuksen ja menee sen läpi. Sitten tie ylittää melko pian Marsundin ja tulee Eckerön kunnan alueelle, josta se jatkuu noin 6 kilometriä saaristomaisemia halkoen saapuen lopulta Eckerön satamaan. Tämän aikana se ohittaa esimerkiksi Eckerö Golf-golfkentän. Tien nimi on ensin Maarianhaminassa "Sjukhusvägen" Västra Utfartenin liikenneympyrään asti, Västra Utfartenin liikenneympyrästä Marsundille asti tien nimi on "Hammarlandvägen" ja loppuosuuden verran Eckerön satamaan tien nimi on "Eckerövägen".
Tien varrella on Hammarlandin kirkko Hammarlandissa ja postimuseo Eckerössä.
Lumipisarat
Lumipisarat eli kevätkellot ("Leucojum") on narsissikasvien heimoon ja "Asparagales"-lahkoon kuuluva suku.
Lumipisaroiden kaikki kehälehdet ovat yhtä pitkiä ja niissä on vihreä kuvio. Lumikellojen sisä- ja ulkokehälehdet ovat eripituisia.
Faleas Khalkedonilainen
Faleas Khalkedonilainen (; 300-luvun eaa. alku) oli antiikin kreikkalainen valtiomies tai poliittinen ajattelija. Hän katsoi, että ihanteellisessa kaupunkivaltiossa kaikkien kansalaisten tulisi olla tasa-arvoisia maanomistuksen ja koulutuksen suhteen.
Aristoteles käsittelee Faleaan näkemyksiä laajasti "Politiikkansa" toisessa kirjassa, jossa hän käy läpi aiempien ajattelijoiden näkemyksiä ihanteellisesta valtiomuodosta. Tämä on ainoa säilynyt viittaus Faleaan henkilöön ja ajatuksiin. Aristoteleen mukaan Faleas katsoi, että kansalaisten tasa-arvo poistaisi valtiosta yhteiskunnalliset jännitteet. Vaikka Faleas tunnusti, että tällaisen radikaalin valtiomuodon toteutus olisi hankalaa vakiintuneissa valtioissa, hän uskoi sen voivan olla mahdollista perustettavissa uusissa kaupungeissa. Jo vakiintuneissa kaupungeissa Faleas ehdotti käytettäväksi myötäjäisiä tasaamaan omaisuuden jakoa ajan kuluessa: näin kävisi, jos rikkaat saisivat vain antaa mutta eivät ottaa vastaan myötäjäisiä, ja köyhät taas vain ottaa vastaan mutta eivät antaa niitä. Faleas ehdotti myös, että kaikki käsityöläiset olisivat kaupungin omistamia orjia.
Aristoteles arvosteli useita Faleaan ehdottaman valtiomuodon piirteitä. Hän katsoi, että vaikka omaisuuden tasajako miellyttäisi köyhiä, se aiheuttaisi kapinointia rikkaissa, jotka pitävät omaisuuttaan yläluokalle kuuluvana oikeutena. Sen sijaan yhteiskunnan tulisi kouluttaa väestö niin, että halut ja ahneus pysyvät hallinnassa; köyhien tulee oppia hyväksymään asemansa, ja rikkaiden oppia olemasta liian ahneita. Aristoteles katsoi myös, ettei maaomaisuuden tasajako saisi aikaan vaurauden tasaista jakaantumista, koska myös karjalla, orjilla ja muulla omaisuudella on arvonsa. Jos omaisuutta säännösteltäisiin, tämän tulisi koskea kaikkea omaisuutta.
Lauri Paunu
Lauri Abraham Paunu (20. syyskuuta 1910 Pohja – 4. maaliskuuta 2006 Helsinki) oli suomalainen rovasti. Hänet tunnettiin myös kuurojenpappina. Paunu toimi Tampereen ja Helsingin hiippakuntien kuurojenpappina.
Lauri Paunun isä oli lääninrovasti Hjalmar Paunu (1882–1970) ja äiti opettaja Elli Johanna Paunu (o.s. Halla, 1881–1953). Lauri Paunun vanhempi sisar Eira Paunu (1908–2013) oli ensimmäinen suomalainen teologian tohtoriksi väitellyt nainen. Eira Paunun lisäksi hänellä oli sisaret kirjailija, sairaanhoitaja Toini Karivalo (1913–2010) ja Liisa Tuomi-Nikula (1918–2014). Lauri Paunu jäi kaksi kertaa leskeksi ja oli kolme kertaa naimisissa. Hänen puolisonsa olivat Maila Marjatta (o.s. Sarmia, k. 1961) ja Eeva (o.s. Malmila, s. 1910, k.) Paunu ja opettaja Anni Kauppinen-Paunu, joka on Kerenin entinen opettaja.
Lauri Paunu valmistui papiksi vuonna 1935. Työskenneltyään Someron, Jämsän ja Uuraisten seurakunnissa hän ryhtyi Tampereen hiippakunnan kuurojenpapiksi 1939 mutta asui Helsingissä. Hän jäi eläkkeelle tästä toimesta vuonna 1970. Lauri Paunun aloitteesta Kuurojen liitto alkoi laatia viittomakielen sanakirjaa, ja hän oli sen toimituskunnan puheenjohtaja. Lisäksi Paunu kirjoitti vuonna 1943 kuurojen oikeudesta avioliittoon, joka oli kielletty syntymäkuuroilta. Paunu teki viittomakieltä tunnetuksi koko kansalle syyskuussa 1963 Kuurojen Päivänä Tesvisiossa. Sen jälkeen televisio aloitti viittomakielisten uutisten lähettämisen viikoittain. Lauri Paunu oli myös kuurojen ja kuulovammaisten lasten perhekuntoutuksen uranuurtajia ja kuurojen lähetystyön perustajia.
Olli Paunu ja Birgitta Wallvik ovat julkaisseet Paunusta kirjan, "Kuuroja kuulemassa : kuurojenpappi Lauri Paunu muistelee", vuonna 1991.
Hjalmar Paunu
Hjalmar Abraham Paunu (2. elokuuta 1882 – 13. elokuuta 1970 Jyväskylä) oli suomalainen kirkkoherra, teologian tohtori, lääninrovasti ja kirkon nuorisotyön edistäjä.
Uransa alussa Paunu toimi Pohjan seurakunnan kappalainen ja Jyväskylän kirkkoherra. Hän oli myös muun muassa Tottijärven kappalainen vuosina 1907–1910. Paunu toimi Tampereen hiippakunnan pappisasessorina vuosina 1933–1939. Hänen puolisonsa oli Elli Johanna Paunu (o.s. Halla, 12. joulukuuta 1881 Helsinki – 1. lokakuuta 1953 Jyväskylä). Hjalmar ja Elli Paunu saivat yhteensä neljä lasta. Vanhin lapsi, Eira syntyi vuonna 1908, Lauri 1910, Toini 1913 ja nuorin lapsi Liisa syntyi 1918. Eira oli teologian tohtori, ja myös Lauri oli isänsä tavoin pappi. Toini teki elämäntyönsä muun muassa kirjailijana ja sairaanhoitajana.
Amerikanhömötiainen
Amerikanhömötiainen ("Poecile atricapillus") on pieni, tiaisiin kuuluva Pohjois-Amerikassa elävä varpuslintu.
Amerikanhömötiainen on 12-15 senttimetriä pitkä ja painaa 9-14 grammaa. Amerikanhömötiaisella on musta pää ja leukalappu, valkoiset posket, harmaa selkä, siivet ja pyrstö sekä valkoinen vatsa ja ruskeat kupeet.
Amerikanhömötiaisia esiintyy Kanadassa ja Yhdysvaltain pohjoisosissa sekä Alaskassa.
Talvisin amerikanhömötiainen syö puolet kasviravintoa, kuten siemeniä ja marjoja, ja puolet eläinperäistä ravintoa, kuten hyönteisiä, hämähäkkejä ja talia. Muulloin eläinravinnon osuuson 80-90 prosenttia.
Amerikanhömötiainen on kolopesijä. Se pesii linnunpönttöihin, luonnonkoloihin tai itse puuhun kovertamiinsa koloihin. Lintu munii 1-13 munaa, joita haudotaan 12-13 päivää. Poikaset viipyvät pesässä 12-16 päivää.
Vanhin tunnettu luonnossa elänyt amerikanhömötiainen eli 12 vuotta ja 5 kuukautta vanhaksi.
Jääkiekon 2. divisioonan maailmanmestaruuskilpailut 2013
Jääkiekon 2. divisioonan maailmanmestaruuskilpailut 2013 pelattiin huhtikuussa 2013. A-lohkon turnauspelattiin Kroatiassa ja B-lohkon turnaus Turkissa.
A-lohkon turnaus pelattiin Zagrebissa, Kroatiassa 14.- 20. huhtikuuta. Turnauksen voittaja nousee ensi vuodeksi 1. divisioonan B-lohkoon ja viimeinen putoaa 2. divisioonan B-lohkoon.
Ottelut
B-lohkon turnaus pelattiin Izmitissa, Turkissa 21.- 27. huhtikuuta. Turnauksen voittaja nousee ensi vuodeksi 2. divisioonan A-lohkoon ja viimeinen putoaa 3. divisioonaan.
Ottelut
Pohjois-Korean alle 20-vuotiaiden jääkiekkomaajoukkue
Pohjois-Korean alle 20-vuotiaiden jääkiekkomaajoukkue edustaa Pohjois-Koreaa jääkiekon nuorten maailmanmestaruuskilpailuissa.
Jeffersonit
Jeffersonit (alkuperäiseltä nimeltään "The Jeffersons") oli yhdysvaltalainen tilannekomediasarja, jota kuvattiin vuosina 1975–1985 yhteensä 253 jakson verran. Sarja kertoi afroamerikkalaisesta newyorkilaisperheestä. Se oli Perhe on pahin -sarjan spin-off-sarja.
Suomessa sarjaa esitettiin ensi kerran 1970-luvulla.
José Holebas
José Holebas (tunnetaan myös nimellä Iosíf Cholévas, , s. 27. kesäkuuta 1984 Aschaffenburg, Länsi-Saksa) on kreikkalainen jalkapalloilija, joka pelaa Englannin valioliigassa Watford Fc:ssä. Hänen pelipaikkansa on tavallisesti joko vasen laitapuolustaja tai laitalinkki.
Saksassa syntynyt Holebas sai Kreikan kansalaisuuden marraskuussa 2011, ja on näin ollen kelvollinen edustamaan Kreikan maajoukkuetta. Hänet valittiin vuoden 2012 EM-kilpailuihin lähtevään joukkueeseen, esitettyään vakuuttavia otteita maaotteluissa ennen kilpailuja.
Seuratasolla Holebas on edustanut kreikkalaista Olympiakos FC:tä vuodesta 2010 lähtien.
Olivier Giroud
Olivier Giroud (s. 30. syyskuuta 1986 Chambéry, Ranska) on ranskalainen jalkapalloilija, pelipaikaltaan hyökkääjä. Hän edustaa Englannin Valioliigan Chelseaa, johon hän siirtyi tammikuussa 2018. Giroud voitti maailmanmestaruuden Venäjän kisoissa 2018.
Olivier Giroud aloitti pääsarjauransa Ranskan Ligue 2:sta FC Grenoblen joukkueesta jossa pelasi kaudet 2005–2008. Hän pääsi kentälle 27 ottelussa tehden niissä vain kaksi maalia. Kaudeksi 2007–2008 Grenoble vuokrasi Giroud'n alemmissa sarjoissa tuolloin pelanneeseen FC Istresiin. Siellä hän pelasi 33 ottelua tehden niissä 14 maalia. Seuraavaksi kaudeksi miehen tie vei takaisin Ligue 2:een Toursiin. Toursissa miehen ura lähti todelliseen nousuun kun ensimmäisellä kaudella 2008–2009 maaleja syntyi 27 ottelussa 14 ja seuraavalla kaudella jo 24 ottelumäärän näyttäessä saldoa 42. Hyvin sujuneiden kahden kauden ansiosta Giroud sai sopimuksen Ranskan pääsarjassa Ligue 1:ssä pelaavaan Montpellier Hérault SC:n leiriin.
Montpellier’ssa Giroud pelasi kaksi kautta. Ensimmäisellä kaudella 2010–2011 mies viimeisteli 43 ottelussa 14 maalia ja löi itsensä läpi maajoukkuetasolle asti. Ranskan maajoukkuepaidassa ensimmäinen ottelu Olivierilla oli marraskuussa 2011 Yhdysvaltoja vastaan.
Viimeistään kaudella 2011–2012 Olivier Giroud löi itsensä läpi kansainvälisillä pelaajamarkkinoilla. Montpellier juhli kauden päätteeksi Ranskan liigamestaruutta ranskalaishyökkääjän juhliessa liigan maalikuninkuutta 21 maalillaan.
Giroud valittiin Ranskan joukkueeseen vuoden 2012 jalkapallon EM-kilpailuihin, vaikka hän oli pelannut vain kolme maaottelua ennen valintaa.
Artur Moraes
Artur Moraes, taiteilijanimeltään vain Artur, (s. 1981) on brasilialainen jalkapallomaalivahti, joka edustaa portugalilaista SL Benficaa. Hän pelaa numerolla 1.
Paulista Futebol Clube
Cruzeiro
Sporting Braga
Benfica
Michael Simões Domingues
Michael Simões Domingues eli Mika (s. 8. maaliskuuta 1991) on portugalilainen jalkapalloilija. Hän edustaa portugalilaista SL Benficaa. Hänen pelipaikkansa on maalivahti ja pelinumero 39.
Zakaria Mohieddin
Zakaria Mohieddin (5. heinäkuuta 1918 – 15. toukokuuta 2012) () oli egyptiläinen upseeri ja poliitikko. Hän johti Egyptin ensimmäistä tiedusteluorganisaatiota ja toimi maan pääministerinä 1965–1966.
Jääkiekon 3. divisioonan maailmanmestaruuskilpailut 2013
Jääkiekon 3. divisioonan maailmanmestaruuskilpailut 2013 pelattiin huhtikuussa 2013, pelipaikkana oli Kapkaupunki, Etelä-Afrikassa ja turnauksen voitti isäntamaa Etelä-Afrikka.
Turnauksen voittaja nousee 2. divisioonan B-lohkoon 2014.
Ottelut
Kirkon musiikkijuhlat
Kirkon musiikkijuhlat (aikaisemmin Kirkkolaulujuhlat ja Kirkkomusiikkijuhlat) on tapahtuma jonka tavoitteena on esitellä ja edistää Suomen evankelis-luterilaisen kirkon seurakuntien musiikkitoimintaa sekä tukea ja edistää hengellistä elämää. Järjestäjinä toimivat kirkkohallitus, Suomen Kirkkomusiikkiliitto, Kirkkopalvelut, Suomen Kanttori-urkuriliitto ja paikallinen seurakunta/paikalliset seurakunnat.
Ohjelma koostuu muun muassa konserteista, kuorokatselmuksesta, kaikkien juhlille osallistuvien kuorojen yhteisestä säveljuhlasta ja juhlamessusta.
Musiikkijuhlien historia alkoi 1927 "Kirkkolaulujuhlien" nimellä, joka muuttui 1981 "Kirkkomusiikkijuhliksi" ollen nimenä 2007 saakka.
Tapahtuma järjestetään seuraavan kerran Helsingissä 19.−21. toukokuuta 2017. Juhlien keskuspaikkoina toimivat Helsingin tuomiokirkko ja Senaatintorin ympäristö.
José Francisco Ulloa Rojas
José Francisco Ulloa Rojas (s. 1. lokakuuta 1940) on costaricalainen roomalaiskatolinen piispa. Hänet vihittiin papiksi San José de Costa Rican arkkihiippakuntaan 19. joulukuuta 1964 ja nimitettiin Limónin hiippakunnan johtoon 30. joulukuuta 1994. Piispaksi vihkiminen seurasi 22. helmikuuta 1995. Pääkonsekraattorina toimi Giacinto Berloco, jota avustivat Román Arrieta Villalobos ja Alfonso Coto Monge.
Ulloa Rojas sai 24. toukokuuta 2005 nimityksen Cartagon piispaksi, jonka virkaan hänet asetettiin 16. heinäkuuta.
Vaalituomioistuin tuomitsi Ulloa Rojasin vuonna 2010 tämän pyrittyä messun aikana vaikuttamaan uskovaisten äänestyskäyttäytymiseen.
Yle Uutiset Suora linja
Yle Uutiset Suora linja tai Suora Linja oli Yle TV2:n esittämä ajankohtaisohjelma, jossa aiheet kerättiin ajankohtaisista nettikeskusteluista sekä sosiaalisen median kuten Facebookin, Twitterin ja Skypen kautta.
Ohjelmaa esitetiin arki-iltaisin kello 19.20 ja sen kesto oli 10 minuuttia. Juontajina toimivat Niku Hooli, Riika Raitio ja Timo Keränen.
Suoralla Linjalla oli syyskuussa 2013 keskimäärin 231 000 katsojaa viikossa. Ohjelman on tarkoitus loppua Ylen ajankohtaisjournalismin uudistuksen myötä syksyllä 2014, mutta se jatkuu eri muodoissa verkossa ja muiden ajankohtaisojelmien osana.
Matti Kuosku
Matti Kullervo Kuosku (4. maaliskuuta 1941 Pelkosenniemi, Suomi – 22. huhtikuuta 2012 Gävle) oli Ruotsia edustanut maastohiihtäjä.
Pelkosenniemellä, Suomessa syntynyt Kuosku alkoi kärsiä 1960-luvun puolivälissä tupakoinnin aiheuttamista hengitysvaikeuksista. Hän lopetti tupakoinnin ja korvasi sen juoksulla. Hän myös kilpaili kestävyysjuoksussa ja muun muassa voitti vuonna 1969 5 000 metrillä Lasse Virénin, joka voitti kolme vuotta myöhemmin samalla matkalla olympiakultaa.
Juoksusta Kuosku siirtyi maastohiihdon pariin, ja ruotsalaisten maajoukkuejohtajien myötävaikutuksesta hän sai Ruotsin kansalaisuuden. Ruotsia edustaen Kuosku osallistui Innsbruckin vuoden 1976 talviolympialaisiin, joissa hän kilpaili 50 kilometrillä sijoittuen 19:nneksi.
Vaasahiihdon Kuosku voitti vuosina 1974 ja 1976, Finlandia-hiihdon vuosina 1981–1982 ja Dolomitenlauf-hiihdon vuosina 1979 ja 1981. König-Ludwig-Lauf-hiihdon yhdeksi voittajaksi hänet julistettiin vuonna 1981 hänen oltuaan mukana viiden hiihtäjän kärkijoukossa jotka kuitenkin eksyivät reitiltä kilpailun aikana. Worldloppetin ylipitkien matkojen cupin hän voitti kausilla 1978–1979 ja 1979–1980 ja sijoittui kolmanneksi kaudella 1980–1981.
Kuosku menehtyi sairasteltuaan jonkin aikaa 71 vuoden iässä 22. huhtikuuta 2012.
Red Dutton
Norman Alexander ”Mervyn” ”Red” Dutton (23. heinäkuuta 1898 – 15. maaliskuuta 1987) oli kanadalainen ammattilaisjääkiekkoilija, joka loi uran myös kykyjenetsijänä ja kiekkoilun johtotehtävissä. Hän edusti pelaajana Calgary Tigersia Western Canada Hockey Leaguessa (WCHL) sekä Montreal Maroonsia ja New York Americansia National Hockey Leaguessa (NHL). Fyysisenä puolustajana tunnettu Dutton voitti usein seuransa jäähykuninkuuden. Hän saavutti WCHL-mestaruuden 1924 Tigersissa ja tuli valituksi kahdesti WCHL All-Star -tähdistöön.
Hänet valittiin Hockey Hall of Fameen 1958.
Märtha (Norjan prinsessa)
Märtha Sofia Lovisa Dagmar Thyra (28. maaliskuuta 1901 Tukholma – 5. huhtikuuta 1954 Oslo) oli Norjan kruununprinsessa ja kruununprinssi Olavin (sittemmin kuningas Olavi V) puoliso vuodesta 1929 kuolemaansa saakka. Prinsessa Märthan vanhemmat olivat Ruotsin kuninkaan Oskar II:n poika prinssi Carl ja Tanskan kuninkaan Fredrik VIII:n tytär prinsessa Ingeborg.
Märtha kihlautui serkkunsa Olavin kanssa vuonna 1928, ja häitä vietettiin seuraavana vuonna. Pari sai kolme lasta:
Kruununprinsessa Märtha kuoli vuonna 1954 vain 53-vuotiaana, kolme vuotta ennen kuin hänen puolisonsa nousi Norjan kuninkaaksi.
Bruce Stuart
Bruce Stuart (30. marraskuuta 1881 – 28. lokakuuta 1961) oli kanadalainen, niin amatöörinä kuin ammattilaisenakin pelannut jääkiekkoilija. Hyökkääjän paikalla pelannut Stuart edusti Quebec Bulldogsia, Ottawa Senatorsia ja Montreal Wanderersia vuosien 1899 ja 1911 välillä. Stuartia on pidetty varhaisena voimahyökkääjänä, joka kykeni yhdistämään fyysisen pelin maalintekotaitoon.
Hänet valittiin Hockey Hall of Fameen 1961.
Kamzíkin televisiotorni
Kamzíkin televisiotorni () on 194 metriä korkea televisiotorni, joka sijaitsee Slovakian pääkaupungissa Bratislavassa "Kamzíkin kukkulan" päällä. Vuonna 1975 valmistunut Kamzíkin televisiotorni korvasi aikaisemman sen paikalla olleen televisiotornin. Uuden televisiotornin yhteyteen rakennettiin näköalatasanne ja VEŽA-niminen ravintola, jonka toiminta lopetettiin vuonna 2010. Vuonna 2011 avattiin uusi ravintola nimellä "Altitude". Ravintola sijaitsee 70 metrin korkeudella. Kamzíkin televisiotorni on Bratislavan kaupungin korkein rakennus.
Eckerön postilaituri
Eckerön postilaituri on Victor Westerholmin öljyvärimaalaus vuodelta 1885. Maalaus on mitoiltaan 99,5 × 145,5 senttimetriä ja se kuuluu Hämeenlinnan taidemuseon kokoelmiin.
Maalauksen näkymä on Eckerön posti- ja tullitalon edustalta. Joukko ihmisiä odottaa jo näkyvissä olevaa laivaa.
Victor Westerholm maalasi useita maalauksia saman teeman ympäriltä. Vuoden 1883 teos "Eckerö postbrygga" julkaistiin postimerkkinä vuonna 2010. Maalauksessa kaiteella istuu nuori eckeröläinen mies päässään Westerholmin sininen tupsubaretti. Etualalla on ylioppilas Ernst Enqvist. Taustalla nähdään vielä harmaapartainen vanha mies.
Marc Silk
Marc Silk (s. 1972) on yhdysvaltalainen näyttelijä. Hänet tunnetaan muun muassa ääniroolista piirroselokuvassa "Johnny Bravo".
Carlos Knight
Carlos Knight (s. 1993) on yhdysvaltalainen näyttelijä. Hänet tunnetaan muun muassa ääniroolista piirroselokuvassa "Fred".
Poljakov
Poljakov on muun muassa seuraavien henkilöiden sukunimi:Poliakoff-nimisiä henkilöitä:
Jalkapallokirja
Jalkapallokirja on vuodesta 1933 lähtien ilmestynyt Suomen Palloliiton julkaisema tilasto- ja vuosikirja. Kirjan painosmäärä on ollut 2 500 kappaletta (2008) ja sen vastaavana toimittajana on toiminut 1998 lähtien Heidi Soininen. Monina vuosina apuna on ollut Jussi Eskola.
Vuosittain ilmestyvä noin 500-sivuinen Jalkapallokirja sisältää edellisen kauden tulokset ja tilastot Suomen kansallisista jalkapallosarjoista. Kansainvälisestä jalkapallosta mukana ovat kaikki arvoturnaukset sekä kansainväliset seurajoukkueiden turnaukset. Kirja ei sisällä ulkomaisia kansallisia sarjoja. Suomesta mukana ovat miesten, naisten ja junioreiden sarjat. Kirjassa on myös tulevan kauden sarjaohjelmat. Lisäksi kirja sisältää vanhoja tilastoja, muun muassa Suomen maaottelut sekä maajoukkuepelaajat eri ikäluokissa. Jalkapallokirjassa on myös päivästä päivään -tyyppinen katsaus edellisen vuoden tärkeimpiin jalkapallouutisiin Suomesta ja ulkomailta.
Ensimmäisen, vuonna 1933 ilmestyneen Jalkapallokirjan kokosi tunnettu urheilutoimittaja Hugo Valpas. Hän julkaisi Vaasassa ilmestynyttä kirjaa aina vuoteen 1945 saakka. Vuosina 1936–1939 kirja ilmestyi nimellä "Pallokirja". Vuonna 1946 päätoimittajaksi tuli John Gustafsson ja kirjaa alkoi kustantamaan Suomen Palloliitto. Vuosina 1976–2000 Jalkapallokirjan päätoimittajana oli SPL:n tiedotuspäällikkönä pitkään työskennellyt Esko S. Lahtinen.
Jalkapallokirjan lisäksi Suomessa julkaistaan myös muiden palloilulajien vuosikirjoja. Jääpallokirjaa on julkaistu vuodesta 1947 lähtien ja Jääkiekkokirjaa vuodesta 1961. Pentti Salmen toimittama Koripallokirja ilmestyi vuosina 1970–2010.
IQuick Valencia
IQuick Valencia on espanjalainen pikkuformulatalli. Talli perustettiin vuonna 1999. Talli on kilpaillut Eurocup Formula Renault-sarjassa vuosina 2008-09 ja Formula Renault WEC-sarjassa vuonna 2009. Tallin päämaja sijaitsee Valenciassa ja talli järjestää ajokoulutusta nuorille kuljettajille.
Päätie 2 (Ahvenanmaa)
Päätie 2 () on Ahvenanmaalla kulkeva tie, joka alkaa Maarianhaminasta ja päättyy Prästöön. Tien pituus on 31 kilometriä.
Tie saa alkunsa Maarianhaminan keskustan läheisyydessä olevasta liikenneympyrästä, josta alkaa myös Päätie 1 ja Päätie 3. Tie kulkee ensimmäisen kilometrin verran Maarianhaminan kaupungin alueella kunnes se tulee jo Jomalan kunnan alueelle. Gölbyn kylässä se kohtaa Päätie 1:ltä tulevan Kantatie 40:n. Sitten tie jatkuu noin 5 kilometriä ohittaen sen jälkeen Finströmin keskustaajaman Godbyn ja Päätie 4:n risteyksen.
Sitten pienen matkan jälkeen tie ylittää Ödkarbyvikenin. Ödkarbyvikeniltä tie jatkuu itään päin ja sivuaa muutaman kilometrin jälkeen Kastelholman linnan sen pohjoispuolelta. Sitten tie jatkuu eteenpäin hyvälaatuisena tienä 8 kilometrin verran sivuuttaen sinä aikana esimerkiksi Svensbolen. Sen jälkeen tie saapuu Prästön saareen Bomarsundin ylittävää kapeaa siltaa myöten, ohittaa sen jälkeen Prästön keskustaajaman ja päättyy lopulta keskustaajaman itäpuolella olevaan lauttasatamaan josta menee Töftölinjenin lauttayhteys Mickelsönin saareen.
Jomalassa tie sivuaa Jomalan kirkon sen läheltä, Finströmin pohjoispuolella juuri ennen Ödkarbyvikeniä sijaitsevan tunnelin päällä olevalla kalliolla oleva Uffe på berget-kahvila ja Kastelholman linna Kastelholman kylän eteläpuolella.
Jörg Demus
Jörg Demus (s. 2. joulukuuta 1928 St. Pölten) on itävaltalainen pianisti ja säveltäjä.
Demus opiskeli pianonsoittoa muun muassa Walter Giesekingin johdolla. Hän voitti vuonna 1956 Busoni-palkinnon. Pianistina monipuolinen Demus konsertoi Euroopassa, Yhdysvalloissa sekä Etelä-Amerikassa. Hän on myös soittanut paljon nelikätisesti Paul Badura-Skodan kanssa.
Pierre Moscovici
Pierre Moscovici (s. 16. syyskuuta 1957 Pariisi) on ranskalainen poliitikko, valtionvarain- ja talousministeri Ayraultin hallituksessa 16. toukokuuta 2012 lähtien. Moscovici oli eurooppaministeri 1997–2002 Lionel Jospinin hallituksessa ja europarlamentin jäsen 1994–1997 ja 2004–2007.
Moscovicin isä Serge Moscovici on romanianjuutalainen intellektuelli, sosiaalipsykologi ja vasemmistoaktiivi, joka pakeni Ranskaan 1947 ja äitinsä Ranskan kommunistipuolueessa toiminut psykoanalyytikko Marie Bromberg. Pierre Moscovici asui vuonna 1962 vuoden Yhdysvaltain New Jerseyssä, jossa hänen isänsä opetti Princetonissa, sekä kesän 1968 Stanfordissa.
Moscovici on taloustieteen sekä filosofian lisensiaatti (DEA). ENAan hän meni opiskelemaan 1981.
Moscovici jätti Alain Krivine'n johtaman Vallankumouksellisten kommunistien liiton 1984 ja liittyi sosialistisen puolueen jäseneksi. Lionel Jospinin hallituksen aikaan 1988 hän neuvonantajana koulutusasioissa. Vuonna 1990 hän meni kansallisen taloussuunnitteluvirastoon. Vuonna 1991 hän julkaisi François Hollanden kanssa pamfletin "L’Heure des choix" Pierre Bérégovoyn talouspolitiikkaa vastaan.
Moscovicista tuli 1990 sosialistipuolueen puoluesihteeri ja 1992 varainhoitaja. Europarlamentiin hänet valittiin 1994, mutta hän jätti tehtävän 1997 osallistuakseen kansalliskokouksen vaaliin. Hänet valittiin Doubsista ja hänestä tuli hallituksen eurooppaministeri. Hän menetti edustajanpaikkansa vuoden 2002 vaaleissa ja tuli valituksi uudelleen europarlamenttiin 2004, josta hän erosi jälleen 2007, ja siirtyi jälleen kansalliskokoukseen. Vuonna 2011 hän ryhtyi Hollanden kampanjapäälliköksi presidentinvaaleihin.
Manuel Valls
Manuel Carlos Valls (s. 13. elokuuta 1962 Barcelona) on ranskalainen poliitikko. Hän toimi Ranskan pääministerinä 2014–2016. Valls erosi pääministerin tehtävästä joulukuussa 2016 asettuessaan sosialistien ehdokkaaksi vuoden 2017 presidentinvaalien esivaaleissa.
Valls on ollut Ranskan kansalliskokouksen jäsen vuodesta 2002. Hän oli Évryn pormestari vuosina 2001–2012. Valls toimi sisäministerinä Jean-Marc Ayrault’n hallituksessa 16. toukokuuta 2012 lähtien. Hänet valittiin pääministeriksi Ayrault’n erottua tehtävästä.
Vallsin isä oli katalonialainen taidemaalari ja äiti sveitsiläinen. Hänen enonsa oli kuuluisa sveitsiläinen arkkitehti Aurelio Galfetti. Perhe pakeni Ranskaan Francon diktatuuria. Valls puhuu ranskaa, espanjaa, kataloniaa ja italiaa. Hän sai Ranskan kansalaisuuden vuonna 1982. Sosialistipuolueeseen hän liittyi 17-vuotiaana vuonna 1980.
Valls opiskeli historiaa Sorbonnen yliopistossa ja on tehnyt työuransa politiikassa. Hän on naimisissa palkitun viulistin Anne Gravoinin kanssa.
Vallsin ensimmäisen hallituksen talousministeri Arnaud Montebourg arvosteli hallituksen talouspolitiikkaa sisältäpäin liian tiukaksi. Valls pyysi hallituksensa eroa 25. elokuuta 2014. Presidentti François Hollande hyväksyi eronpyynnön ja pyysi tätä muodostamaan uuden hallituksen.